Sauvignon blanc is 'n druifsoort met 'n groen skil wat afkomstig is van die Bordeaux-streek in Frankryk. Die druif kry sy naam waarskynlik van die Franse woorde sauvage ("wild") en blanc ("wit") as gevolg van sy vroeë oorsprong as 'n inheemse druif in Suidwes-Frankryk. Sauvignon blanc word in baie van die wêreld se wynstreke geplant en produseer 'n skerp, droë en verfrissende witwyn. Die druif is ook 'n bestanddeel van die beroemde nageregwyne van Sauternes en Barsac. Sauvignon blanc word wyd verbou in Frankryk, Chili, Roemenië, Kanada, Australië, Nieu-Seeland, Suid-Afrika, Bulgarye en in die deelstate Washington en Kalifornië in die VSA. Sommige nuwewêreldse Sauvignon blancs, veral uit Kalifornië, kan ook 'Fumé Blanc' genoem word, 'n bemarkingsterm wat deur Robert Mondavi geskep is met verwysing na Pouilly-Fumé. Afhangend van die klimaat, kan die geur wissel van aggressief grasagtig tot soet tropies. In koeler klimaatstelsels het die druif die neiging om wyne te produseer met 'n merkbare suurgehalte en "groen" geure van gras, groen soetrissies en brandnetels met tropiese vrugte (soos passievrugte) en blomme (soos vlierblom).